12.ΑΠΟΦΑΣΙΣ ΥΠΟΥΡΓΩΝ ΣΥΝΤΟΝΙΣΜΟΥ  ΚΑΙ ΟΙΚΟΝΟΜΙΚΩΝ Αριθ 273780 της 10/14 Δεκ. 1968 (ΦΕΚ Β΄ 701)  Περί του τρόπου εξοφλήσεως οφειλών θεομηνιοπλήκτων. Έχοντες υπ’ όψιν: 1)Το άρθρ. 8 της υπ’ αριθ. 197/1966 Π.Υ.Σ. «περί ρυθμίσεως των εκ στεγαστικών κλπ. δανείων οφειλών σεισμοπλήκτων και άλλων παθόντων εκ θεομηνιών», κυρωθείσης δια του Α.Ν. 262/1968. 2)Το άρθρον δεύτερον του ως άνω υπ’ αριθ. 262/1968 Α. Νόμου. 3)Σύμφωνον γνώμην της Νομισματικής Επιτροπής (συνεδρίασις υπ’ αριθ. 1513/12.11.1968 θέμα 5ον), αποφασίζομεν: 1.Αι, περί ων το άρθρ. 8 της προμνησθείσης υπ’ αριθ. 197/1966 ΠΥΣ, οφειλαί, αι προερχόμεναι εκ δανείων χορηγηθέντων μέχρι τέλους του έτους 1964 υπό Τραπεζών, εκ κεφαλαίων ή εγγυήσει του Ελληνικού Δημοσίου, εις πληγέντας εκ θεομηνιών (κατολισθήσεων εδαφών, πλημμυρών, τυφώνων κλπ. πλην σεισμών), ως και πολεμικών γεγονότων, εξοφλούνται, ατόκως, εντός δεκαπενταετίας, δια 26 ισοπόσων εξαμηνιαίων δόσεων, της πρώτης καταβλητέας την 1ην Ιαν. 1971. 2.Ο Υπουργός των Οικονομικών, θέλει παράσχει προς τας Τραπέζας και τα Δημόσια Ταμεία τας αναγκαίας οδηγίας δια την εφαρμογήν της παρούσης. Η παρούσα δημοσιευθήτω δια της Εφημερίδος της Κυβερνήσεως.

[Source: greek_legal_code_raptarchis | Tokens: 1090]